****

**V A G Y O N É R T É K E S Í T É S I**

 **S Z A B Á L Y Z A T**

1. Jelen vagyonértékesítési szabályzatot a Szombathelyi Parkfenntartási Kft. (továbbiakban társaság) tulajdonában álló ingó-, és ingatlan vagyonelemek értékesítése során kell alkalmazni.

2. Az immateriális javak körébe tartozó vagyonelemek értékesítését az általános értékesítési szabályok figyelembe vételével, egyedi eljárásrend szerint lehet végezni.

3. Felesleges vagyontárgyak feltárása, bejelentése a társaság munkavezetőinek és asszisztenseinek feladata. A működési területükön szükségtelenné vált, de még használható eszközöket, készleteket rendszeresen figyelemmel kísérik és a szükséges intézkedéseket kezdeményezik.

4. Az értékesítés általános szabályai

1. Vagyonelem tulajdonjogát átruházni, csak valós piaci értékének megfelelő ellenérték fejében, a szolgáltatás és ellenszolgáltatás értékarányosításával, a legelőnyösebb ajánlatot tevő részére lehet.
2. Pályázati forrásból finanszírozott vagyontárgyakat a támogatási szerződésben meghatározott időszak alatt értékesíteni kizárólag akkor szabad, ha az a támogatási szerződésben megengedett.

5. Ingatlan értékesítése:

1. A társaság jelen vagyonértékesítési szabályzat kiadásakor ingatlan vagyonnal nem rendelkezik.
2. Amennyiben a társaság bármilyen módon ingatlan vagyonhoz jut, úgy a szabályzat 4. pontját az ingatlan jellegének megfelelően módosítani kell.

6. Ingóságok értékesítése

1. Az ingóság értékesítés módja, előzetes engedélyezése
	* 8 millió forint alatti könyv szerinti értékű ingóság értékesítése esetén az értékesítésről és annak módjáról, valamint az eladási ár meghatározásának módjáról az ügyvezető igazgató saját hatáskörben jogosult dönteni.
	* 8 millió forint vagy afeletti könyv szerinti értékű ingóság értékesítésről és annak módjáról az ügyvezető javaslatára a társaság tulajdonosa dönt.
2. A 8 millió forint alatti könyv szerinti értékű feleslegessé vált ingóság megvásárlását a 7. pont szerint meghatározott és jóváhagyott eladási áron elsőként a társaság munkavállalóinak számára kell lehetővé tenni.

7. Az eladási ár meghatározása

1. Az értékesítésre szánt vagyontárgy eladási árát az eredeti bekerülési érték, az elhasználódási fok, a korszerűség, a piaci érték, valamint a hatályos szabályzatokban leírtak figyelembevételével kell megállapítani.
2. A vagyontárgy minimum eladási ára a könyv szerinti érték és a piaci érték alatt nem határozható meg, értékesítéskor a legkedvezőbb árajánlatot kell figyelembe venni.
3. Az ingóság eladási árának meghatározása:
	* 8.000.000,- Ft alatti könyv szerinti érték esetén piackutatással kell kikalkulálni ill. megállapítani és azt alátámasztani. Ehhez legalább 3 db funkciójában, anyagában, méretében, főbb jellemzőiben közel egyenértékűnek tekinthető új vagy használt ingóság aktuális kereskedelmi árát kell figyelembe venni.
	* 8.000.000,- Ft és afeletti könyv szerinti érték esetén az ingóság jellegének megfelelő független, szakirányú értékbecslő, szakértő véleményén, vagy beszámítás esetén a beszállító konkrét árajánlatán kell, hogy alapuljon.
4. Amennyiben az értékesítés a c) pont szerinti eladási áron sikertelen, akkor az eladási ár megalapozott csökkentésével újabb értékesítési eljárásra kerülhet sor, vagy a Selejtezési szabályzat szerint kezdeményezhető az ingóság selejtezése.

Szombathely, 2024.